b'\n_START_ARTICLE_\nJezikovna zvrst\n_START_PARAGRAPH_\nJezikovna zvrst je skupina jezikovnih sredstev, posebej primernih za sporo\xc4\x8danje v dolo\xc4\x8denih okoli\xc5\xa1\xc4\x8dinah (upo\xc5\xa1tevajo\xc4\x8d naslovnikovo dru\xc5\xbebeno in pokrajinsko pripadnost, starost idr.).\n_START_SECTION_\nZvrstnost slovenskega jezika\n_START_PARAGRAPH_\nSlovenski jezik ima ve\xc4\x8d pojavnih oblik, ki jih imenujemo zvrsti. Te lo\xc4\x8dujemo v pet skupin, in sicer imamo: socialne, funkcijske, prenosni\xc5\xa1ke, \xc4\x8dasovne in mernostne zvrsti._NEWLINE_Vse te zvrsti slovenskega jezika se pojavljajo v raznolikih besedilih, ki jih lahko zato obravnavamo z razli\xc4\x8dnih stali\xc5\xa1\xc4\x8d, tj. s stali\xc5\xa1\xc4\x8da tvorca, naslovnika, njihove posebne vloge (umetnostna, neumetnostna), strukturnih zna\xc4\x8dilnosti (slovnica, poetika, stilistika ipd.), tega, ali so zapisani ali govorjeni, ali so tvorjeni v vezani ali nevezani besedi in ali snov ubesedujejo neposredno ali pa so reprodukcija \xc5\xbee danih besedil.\n_START_SECTION_\n\xc4\x8casovne zvrsti\n_START_PARAGRAPH_\n\xc4\x8casovne zvrsti slovenskega jezika se delijo na sodobni in pretekli (zgodovinski) jezik. V pretekli jezik uvr\xc5\xa1\xc4\x8damo arhaizme, v sodobnega pa neologizme._NEWLINE_Med sodobne zvrsti jezika \xc5\xa1tejemo knji\xc5\xbeni jezik, nare\xc4\x8dja in interesne govorice ipd., ki se uporabljamo danes. Pretekli jezik (na primer jezik, ki ga je pisal Primo\xc5\xbe Trubar) se danes ve\xc4\x8d ne uporablja. Sicer v\xc4\x8dasih posegamo po prvinah preteklega jezika, zlasti, da ponazorimo podobo preteklega \xc4\x8dasa ali z dolo\xc4\x8deno staro jezikovno prvino pritegnemo naslovnika, ne uporabljamo pa jih v navadnem vsakdanjem sporazumevanju.\n_START_SECTION_\nMernostne zvrsti\n_START_PARAGRAPH_\nLo\xc4\x8dimo vezano in nevezano besedo. Vezana beseda uporablja ritem in rimo (besedila napisana v verzih), nevezana beseda pa je najve\xc4\x8dkrat jezik proze.'